钦定古今图书集成/历象汇编/乾象典/第033卷 > 明章潢图书编 > 《日浴咸池赋》〈以涨海增辉金乌发色为韵〉柳喜
## 钦定古今图书集成/历象汇编/乾象典/第033卷 > 明章潢图书编 > 《日浴咸池赋》〈以涨海增辉金乌发色为韵〉柳喜

海日赫赫。出旸谷以腾辉，过咸池而浴色。宛转波动，
回还影侧。昭晰兮泉源渐沸，掩映兮津涯乍黑。红光
下射，疑萍实之欲沉；赤气上浮，讶林云之不息。当其
玉漏未尽，金波正凝。背崦嵫而六龙骋骛，望穹苍而
三足飞腾。经厚地而休光暂匿，连巨浸而暖气潜蒸。
当晷度之未至，信辉赫之徒增。洎夫良夜欲阑，繁星
“渐没。转红轮于沙砾，濯朱辉于溟渤。映龙川之华动，
照天坛而秀发。远岸烛耀而乍明，长波蹙缩而未歇。
观其荡水府，涤踆乌。重轮辉焕而增润，双翼翩翻而
尽濡。势动云端，运规规而未止；影摇波底，潜赫赫而
不渝。逝矣莫及，皦然可望。照蜃楼于圻岸，写蛟室于
溟涨。由是发五色，焕九围。历渤澥而”羲和整驭，映岛
屿而光燿傍飞。碧浪沸腾，罢洗贞明之质；洪涟弥漫，
难留畏爱之辉。时也天地渐分，云霞屡改。违细柳而
已远，拂扶桑而犹在。聊将出地，辞润泽于波澜；从此
丽天，布辉华于寰海。既而迥出崟岑，高悬万寻。杲杲
而光无停晷，炎炎而色欲流金。始素波而将涤，倏黄
道而是临。信终古而“不昧”，“长曜景于天心。”